เหยื่อ ซึนามิ ร้อง จนท.ไม่แจ้งล่วงหน้า
ประชาไท 25 ธ.ค.47 ไม่เคยมีเจ้าหน้าที่แจ้งให้ทราบ ไม่รู้เลยว่าจะเกิดคลื่นยักษ์ ไม่มีใครเตรียมตัวล่วงหน้าได้เลย ผู้คนกระจัดกระจายหมด บางคนไปอยู่ที่สูง บ้างก็ไปที่โรงเรียนห่างออกไป 3 กิโลจากชายฝั่ง เรือไปไหนไม่ได้เพราะไม่รู้ว่าจะมีคลื่นตอนไหนอีก โทรศัพท์ติดบ้างไม่ติดบ้าง ไฟฟ้าก็ดับหมดทั้งเกาะ ไม่มีใครมาช่วยได้เลย น.ส.ทิพย์อุสา จันทกุล อายุ 25 ปี เจ้าของรีสอร์ทเกาะลิบง บ้านเลขที่ 88/1 หมู่ 7ต.บ้านหาดแก้ว เกาะลิบง อ.กันตัง จ.ตรัง ให้สัมภาษณ์ น.ส.ทิพย์อุสากล่าวว่า คลื่นยักษ์ซัดมาช่วง 10.00-11.00 น. โดยตนกำลังคุยกับแขกที่มาพักในรีสอร์ท แล้วเห็นคลื่นขนาดใหญ่ผุดขึ้นมากลางน้ำจากระยะไกล มีลักษณะคล้ายควันสีดำ ทำให้ทุกคนตกใจมาก เนื่องจากไม่ทราบว่าคลื่นดังกล่าวเกิดจากอะไร ทุกคนจึงไปดูคลื่นยักษ์ที่ชายฝั่งจากนั้นเวลาประมาณ 5 นาที คลื่นยักษ์จากกลางทะเลก็โถมลงที่ฝั่ง ไม่นึกเลยว่าคลื่นจะโถมทับมากขนาดนี้เพราะซัดมาตอนน้ำลง คลื่นซัดมา 3 ลูก ลูกแรกไม่รุนแรงเท่าไร แต่ลูกที่สองหนักมาก ลูกที่สามไม่รุนแรงนัก ถ้าหากเกิดคลื่นยักษ์ตอนน้ำขึ้นความเสียหายคงมากกว่านี้ น.ส.ทิพย์อุสากล่าว น.ส.ทิพย์อุสากล่าวต่อว่า ช่วงก่อนเกิดเหตุไม่มีฝน ไม่มีลม ทะเลเงียบสงบ ทุกอย่างดูปกติ แต่จู่ๆ กลับมีคลื่นยักษ์ขนาดใหญ่ผุดขึ้นมาจากทะเลโดยเคลื่อนตัวมาอย่างรวดเร็วและเชี่ยวมาก อีกทั้งยังเป็นคลื่นที่แตกต่างจากคลื่นปกติเพราะเป็นคลื่นโคลน และดูคล้ายมีควันสีดำบนริ้วคลื่น ส่วนเรือประมงที่พยายามวิ่งเข้าฝั่งนั้น ล่มไปต่อหน้าต่อตาชาวบ้านที่ดูเหตุการณ์อยู่ โดยไม่สามารถช่วยเหลืออะไรได้ อีกทั้งขณะนี้ยังไม่ทราบว่ามีผู้เสียชีวิตเท่าไร น.ส.ทิพย์อุสากล่าวอีกว่าขณะนี้(19.00 น.) สภาพทะเลเงียบสงบมาก ไม่มีคลื่นลมหรือฝน ท้องฟ้าสว่าง ทุกอย่างเรียบมากจนเหมือนไม่เคยเกิดเหตุการณ์ขึ้น มีแต่กุ้งกับปลาที่ลอยเกลื่อนหาดซึ่งบรรยากาศดังกล่าวเหมือนก่อนเกิดเหตุคลื่นยักษ์ 
ประชาไท 25 ธ.ค.47 ไม่เคยมีเจ้าหน้าที่แจ้งให้ทราบ ไม่รู้เลยว่าจะเกิดคลื่นยักษ์ ไม่มีใครเตรียมตัวล่วงหน้าได้เลย ผู้คนกระจัดกระจายหมด บางคนไปอยู่ที่สูง บ้างก็ไปที่โรงเรียนห่างออกไป 3 กิโลจากชายฝั่ง